ΓΡΑΠΤΗ ΕΡΩΤΗΣΗ E-2667/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Εγκληματικότητα υψηλής τεχνολογίας

Στο πρόγραμμα της παρούσας Προεδρίας συγκαταλέγεται η προετοιμασία ψηφίσματος για την "εγκληματικότητα υψηλής τεχνολογίας".

1. Τι έχει προβλεφθεί ακριβώς γι' αυτό το θέμα;

2. Πώς αντιλαμβάνεται κανείς εις βάθος αυτό το θέμα;

3. Πώς εκτιμά το Συμβούλιο τη νομική βάση ενός τέτοιου "ψηφίσματος";

4. Ποια επίδραση πρέπει να έχει αυτό το ψήφισμα κατά τη γνώμη του Συμβουλίου;

Απάντηση

(7 Δεκεμβρίου 1998)

1. Η αυστριακή Προεδρία του Συμβουλίου ανέλαβε ορισμένες δραστηριότητες σε σχέση με την εφαρμογή του σχεδίου δράσης για την καταπολέμηση του οργανωμένου εγκλήματος(1), το οποίο εγκρίθηκε από το Ευρωπαϊκό Συμβούλιο του Άμστερνταμ. Η σύσταση αριθ. 5 του σχεδίου δράσης ασχολείται με την εγκληματικότητα υψηλής τεχνολογίας, η οποία συνίσταται στην κακή χρήση των προηγμένων τεχνολογιών για παράνομες πρακτικές - δηλαδή τη χρησιμοποίησή τους από εγκληματικές οργανώσεις για διευκόλυνση των δραστηριοτήτων τους - ή την ενσωμάτωση κειμένων παράνομου περιεχομένου - όπως είναι η παιδική πορνογραφία.

2. Ως μέρος της εφαρμογής αυτής της σύστασης, η Προεδρία, είχε, αρχικά, την πρόθεση να ετοιμάσει ένα ψήφισμα για το Συμβούλιο (Δικαιοσύνη και Εσωτερικές Υποθέσεις) στο οποίο θα έπρεπε να υπογραμμίζονται η απαιτούμενη συνοχή και συντονισμένη προσέγγιση αυτών των θεμάτων. Ένα ψήφισμα, γενικά, δεν αποτελεί δεσμευτική πράξη για τα κράτη μέλη αλλά προορίζεται, μάλλον, να δώσει μια πολιτική ώθηση για την περαιτέρω ανάπτυξη της συνεργασίας.

3. Ωστόσο, λαμβάνοντας υπόψη τα συμπεράσματα του Συμβουλίου (Γενικές Υποθέσεις) της 5ης Οκτωβρίου 1998, η Προεδρία δεν ακολούθησε αυτό το σχέδιό της. Τα βασικά μέρη των προαναφερόμενων συμπερασμάτων έχουν ως εξής: "Ειδικότερα, η καλύτερη πρόληψη και καταπολέμηση της παιδικής πορνογραφίας στο Ίντερνετ απαιτεί συντονισμένα μέτρα όσον αφορά τις τεχνικές, οικονομικές, οπτικοακουστικές, κοινωνικές, αστυνομικές και δικαστικές πτυχές. Για λόγους συνοχής, η Προεδρία και τα μέλη του Συμβουλίου, όταν συζητούν θέματα σχετικά με τις τηλεπικοινωνίες, τη δικαιοσύνη και τις εσωτερικές υποθέσεις, τον πολιτιστικό και οπτικοακουστικό τομέα, πρέπει να λαμβάνουν υπόψη τις πτυχές που έχουν συζητηθεί σε άλλα ειδικευμένα όργανα του Συμβουλίου και να εξασφαλίζουν συντονισμένη προσέγγιση του συγκεκριμένου θέματος."

4. Στον τομέα της εγκληματικότητας υψηλής τεχνολογίας, η Προεδρία κατέγραψε τις δραστηριότητες που σημειώνονται σε άλλα διεθνή πλαίσια, (ΟΟΣΑ, Ομάδα των 8, Συμβούλιο της Ευρώπης, Ιντερπόλ) και είχε διαβουλεύσεις με υπερατλαντικούς της εταίρους. Με βάση τα αποτελέσματα αυτών των διαβουλεύσεων, η Προεδρία καθόρισε ορισμένα στοιχεία μιας στρατηγικής της Ευρωπαϊκής Ένωσης στον τομέα της εγκληματικότητας υψηλής τεχνολογίας. Οι στρατηγικοί αυτοί παράγοντες βασίζονται στην εκτίμηση ότι θα πρέπει οι περαιτέρω δραστηριότητες της Ευρωπαϊκής Ένωσης να λαμβάνουν υπόψη κατά επαρκή τρόπο άλλες διεθνείς δραστηριότητες και να αποφεύγεται η αλληλεπικάλυψη των προσπαθειών, και επίσης να χρησιμοποιούνται επωφελώς οι ευκαιρίες για ολοκλήρωση εντός της ΕΕ. Το Συμβούλιο εξετάζει τώρα τους παράγοντες αυτούς.

5. Το Συμβούλιο υπενθυμίζει ότι την καταπολέμηση της παιδικής πορνογραφίας στο Ίντερνετ συζητούν επί του παρόντος ομάδες εργασίας και ότι το Συμβούλιο (Γενικές Υποθέσεις) της 5ης Οκτωβρίου 1998 αποφάσισε να ολοκληρώσει, όσο το δυνατόν πιο σύντομα, τις εργασίες του σχετικά με ένα σχέδιο κοινής δράσης για το θέμα αυτό.

(1) ΕΕ C 251 της 15.8.1997.